Vabariigi Valitsuse määruse „Vabariigi Valitsuse määruste muutmine ja 
kehtetuks tunnistamine seoses kutselise kalapüügi valdkonna korrastamisega“
eelnõu seletuskirja lisa.

Märkuste ja ettepanekutega arvestamise tabel

	Esitaja
	Märkus või ettepanek
	Vastus arvestamise või mittearvestamise kohta

	MTÜ Võrtsjärve Kalurid
	Väljavõte eelnõust:
22) paragrahvi 14 täiendatakse lõigetega 31 ja 32 järgmises sõnastuses:
(32) Kaluri kalapüügiloale kantakse järgmised andmed:
1) loa number;
2) loa omaja nimi ja registrikood;
3) kaluri ees- ja perekonnanimi ning isikukood;
4) kui see on asjakohane, siis kalalaeva nimi, pardanumber ja kutselise kalapüügi registri
sisenumber;
5) loa kehtivusaja algus ja lõpp;
6) püügivõimalus;
7) kala liik;
8) püügivahend;
9) püügivahendi märgistus;
10) lubatud aastasaak;
11) püügivahendiga väljumiste arv;
12) muud tingimused.“;
Lisada sõnastus „kui see on asjakohane, siis“ lisaks loetelu punktile 4 (kalalaeva puudutavad
andmed) ka loetelu punktidele 7 (kala liik), 10 (lubatud aastasaak), 11 (püügivahendiga
väljumiste arv) ja 12 (muud tingimused).
Sõnastuse muutmine vajalik põhjusel, kuna kõikide väljastatavate kalapüügilubade puhul (nt
kalapüügiload Võrtsjärvel) ei ole kehtestatud ei kvoote (punktid 7 ja 10) ega ka nt
püügivahendiga väljumiste arvu (punkt 11).
	Ettepanekuga on arvestatud osaliselt, muudatused eelnõusse lisatud. „Muud tingimused“ osas ei ole vajalik lisada „kui see on asjakohane, siis“, kuna see täidetaksegi juhul kui on muid tingimusi, mida on vaja loal välja tuua. "Muud tingimused" on tingimusliku iseloomuga.


	Põllumajandus- ja Toiduamet
	1. Määruse eelnõu punktides 13 ja 15 on viidatud, et taotlusele kantakse vastavalt kalalaeva ja kaluri kalapüügiloa püügivõimalused. Lahti on jäänud kirjutamata, millised andmed tuleb püügivõimaluste all kirja panna. Kindlasti peaks seal olema määratletud ka püügipiirkond või veekogu. Vastasel juhul võib tekkida olukord, kus taotleja märgib taotlusel näiteks „15 nakkevõrku“, kuid ei ole üheselt selge, kas püügivõimalust taotletakse Peipsi, Lämmi- ja Pihkva järvele, Läänemerele või mõnele muule veekogule. Ehk täiendus tuleb
õigusakti lisada selleks, et ennetada Põllumajandus- ja Toiduameti halduskoormuse suurenemist täiendava selgitustöö vajaduse tõttu ning vältida võimalikke vaidlusi, mis võivad tekkida juhul, kui taotlejatele ei ole üheselt arusaadav, millised andmed tuleb püügivõimaluste kohta esitada.
	Ettepanekuga on arvestatud. 

Lisatud loetelusse püügikoht. Püügikoht on taotlusel ka praegu, seega kehtiva korraga võrreldes muudatust ei toimu.


	
	2. Seletuskirjas on viidatud, et kalapüügiloa taotlusel ei pea enam esitama vastavalt kalalaeva kapteni ja kaluri kontaktandmeid, sest need esitatakse hetkel kui loa omanik taotleb andmete elektrooniliseks esitamiseks vajalikke kasutajaõiguseid ning neid tuleb uuendada vastavalt „Kutselise kalapüügi registri põhimäärus“ § 10 lõike 2 alusel.
Teeme ettepaneku täiendada KIR-i, ERS-i ja PERK-i selliselt, et kasutajal oleks pärast süsteemi sisse logimist, sõltumata sisselogimisviisist, võimalik vaadata tema kohta süsteemis olevaid kontaktandmeid ning neid ise muuta. Samuti võiks süsteem teatud ajavahemiku järel, näiteks kord aastas või kord poole aasta jooksul, paluda kasutajal oma andmed üle kontrollida ja
vajaduse korral ajakohastada, nagu see on tavapärane ka paljudes teistes rakendustes. Viidatud arenduse valmimiseni palub Põllumajandus- ja Toiduamet jätta kohustuse kontaktandmete esitamiseks taotlusel järgmistel põhjustel:
2.1 Juhul, kui isik on kantud kalurina kalapüügiloale on võimalik logida PERKi TARA kaudu ilma, et talle oleks eraldi kasutusõigus võetud.
2.2 Üldjuhul ei täideta „Kutselise kalapüügi registri põhimäärus“ § 10 lõikes 2 sätestatud nõuet, mistõttu on Põllumajandus- ja Toiduamet seisnud korduval silmitsi olukorraga, et kalurit ei ole võimalik kätte saada.
2.3 Korduvalt on esinenud olukordi, kus kalapüügiloa omanikud ei ole kaluritele vajalikku teavet edasi andnud. Selle tulemusena pöörduvad kalurid sageli Põllumajandus- ja Toiduameti ametnike poole küsimustega, mille kohta on asjaomane teave ettevõtjatele juba edastatud.
2025. aasta sügisel oli kaasus, mil loale kantud lubatud aastasaak hakkas täituma. Põllumajandus- ja Toiduamet saatis ettevõttele korduvalt kirju, millele ei reageeritud ja jätkati püüki. Põllumajandus- ja Toiduamet selgitas välja isiku, kes võis püüki teostavat kalurit isiklikult tunda, ning sai tema kaudu ühendust vahetult püüki teostanud kaluriga. Pärast ühenduse võtmist lõpetas kalur loa alusel toimunud püügi.
	Ettepanekuga ei ole arvestatud.

Käesolevaks aastaks on arendusvajadused planeeritud ning soovi korral saab Põllumajandus- ja Toiduamet teha ettepanekud täiendavateks arendustöödeks 2027. a tööplaani. 

Senikaua on võimalik Põllumajandus- ja Toiduametil endal jälgida, et kõigil isikutel, kes andmeid esitavad, oleksid andmete elektrooniliseks esitamiseks vajalikud kasutajaõigused olemas. Lisaks saab Põllumajandus- ja Toiduamet informeerida ettevõtjaid, et „Kutselise kalapüügi registri põhimääruse“ § 10 lõikes 2 sätestatud nõue oleks täidetud.

Lisaks selgitame, et loa alusel andmete esitamise kohustus lasub loa omanikul, kuid püügiandmeid võib loa omaniku nimel esitada kalur või kapten. Seega on nende isikute kontaktandmete küsimine kasutajaõiguse andmise eesmärgil otseselt seotud loa omaniku andmete esitamise kohustuse täitmisega. Arvestades, et loa menetluses on loa taotlejal kohustus esitada enda kontaktandmeid, on põhjendatud nõuda ka kasutajaõiguste väljastamisel nende kalurite või kaptenite kontaktandmeid, kes täidavad loa omaniku nimel andmete esitamisega seotud ülesandeid.



	
	3. Põllumajandus- ja Toiduameti hinnangul tuleks põhjalikumalt läbi mõelda eelnõu punkti 20 sõnastus ning sellele vastav seletuskirja osa. Alla 10-meetriste kalalaevade loale kandmise puhul tuleks hinnata kavandatava muudatuse praktilist mõju.
Praegu märgivad ettevõtjate esindajad 1. septembrist 1. detsembrini esitatavatele taotlustele sageli ka alla 10-meetrise kalalaeva või kalalaevade pardanumbrid. Loa väljavõtmisel kinnitab taotleja, et soovib luba samas koosseisus, nagu see oli märgitud sügisel esitatud taotluses.
Kavandatava muudatuse kohaselt peab Põllumajandus- ja Toiduamet kandma sellise laeva loale, kui taotleja on selle taotluses märkinud.
See võib praktikas tekitada olukorra, kus ettevõtja esindaja märgib laeva taotlusele senise harjumuse järgi, kuid hiljem selgub, et ta ei soovinud laeva loaga siduda ning soovib selle loalt eemaldada. Sellised olukorrad võivad kaasa tuua täiendavaid menetlusi ja suurendada Põllumajandus- ja Toiduameti halduskoormust.
	Ettepanekuga on osaliselt arvestatud. 

Täiendatud seletuskirja punkti 16 selliselt, et oleks selgemalt aru saada, millistel juhtudel on vaja kaluri kalapüügiloa taotlusele kalalaev kanda ja millistel mitte. Lisaks on selgitatud punktides 21, 22, 24 ja 26, millistel juhtudel kantakse kalalaev kaluri kalapüügiloale.


	
	4. Eelnõu punktis 23 on viidatud, et kalalaevatunnistus antakse viivitamata pärast kalalaeva andmete kutselise kalapüügi registrisse kandmist või nende uuendamist. Seletuskirjas on jäänud lahti selgitamata, mida mõeldakse mõiste „viivitamata“ all. Teeme ettepaneku viia sisse täiendus, et kalalaevatunnistus antakse välja hiljemalt 5 tööpäeva jooksul.
	Ettepanekuga ei ole arvestatud.

Seletuskirja täiendatud. Sõna „viivitamata“ annab piisava paindlikkuse erandjuhtudel väljastada tunnistus hiljem. 
 

	
	5. Eelnõu punktis 9 on viidatud, et paragrahvi 2 lõikest 5 jäetakse välja sõnad „ja jooksvaks aastaks esmakordselt kehtestatud püügivõimaluse“. Seletuskirjas on viidatud, et § 1 punkti 9 kohaselt puudub kalapüügiseaduses volitusnorm, et sätestada taotleja kohustus esitada jooksvaks aastaks esmakordselt kehtestatud püügivõimaluse kasutamiseks kutselise kalapüügi
loa taotluse Põllumajandus- ja Toiduametile ametlikus võrguväljaandes Ametlikud Teadaanded teatatud tähtaja jooksul. Palume selgistust:
5.1 Millises allikas avaldatakse teade püügivõimaluste taotluste esitamise tähtaja pikendamise või menetlustähtaja ennistamise kohta?
5.2 Millise tähtaja jooksul tuleb taotlejal esitada taotlus esmakordselt kehtestatud püügivõimaluse kasutamiseks?
	Seletuskirja täiendatud ning selgitatud, millistest põhimõtetest tuleb lähtuda taotluste esitamise tähtaja pikendamisel või taotluste esitamise tähtaja ennistamisel ja avalikustamisel.
 

	
	6. Eelnõu punktis 23 on viidatud, et kalalaevatunnistus antakse 1) kalalaeva omanikule; 2) kalalaeva kasutusvaldajale, kui laevale on seatud kasutusvaldus; 3) kalalaeva valdajale, kui laeva kohta liiklusregistrisse kantud andmetest nähtub, et kalalaeva valdaja ei ole laeva omanik.
Kui senine praktika oli, et paberil kalalaevatunnistus saadeti kalalaeva omanikule, siis kas nimetud muudatuse jõustumisel tuleb hakata kalalaevatunnistust saatma kõikidele määruses viidatud isikutele? Juhul, kui see nii on, siis tuleb taotlustel hakata küsima kõikide nimetatud isikute kontaktandmeid + võimalikule kolmele osapoolele saatmisega suureneb Põllumajandusja Toiduameti halduskoormus.
	Ettepanekuga ei ole arvestatud.

Täiendatud seletuskirja. Kalalaeva omanikule tuleb kalalaevatunnistus saata alati ja kasutusvaldajale ning valdajale siis, kui laevale on seatud kasutusvaldus või kui kalalaeva valdaja ei ole kalalaeva omanik. Kuna kalalaevaregistri toimingu taotlusel on juba praegu kõigi osapoolte kontaktandmed küsitud ning edaspidi antakse kalalaevatunnistus elektrooniliselt, siis ei kaasne nimetatud muudatusega PTA-le täiendavat halduskoormust.

	
	7. Alljärgnevalt toome välja seletuskirjas olevad vastuolud:
7.1 Seletuskirja sissejuhatuses öeldakse, et muudatused aitavad kaudselt kaasa kalavarude jätkusuutlikule majandamisele, kuid punktis 4 öeldakse, et mõju elu- ja looduskeskkonnale ei kaasne.
7.2 Seletuskirja § 1 p 10 terminoloogiline ebakõla: Kasutatakse väljendit „haldusmenetluse seadustik“, kuigi õige nimetus on „haldusmenetluse seadus“.
7.3 Seletuskirja § 1 punkti 17 selgituses on viidatud § 9 lõikele 6, kuid eelnõu punkt 17 muudab § 9 lõiget 3.
	Ettepanekuga on arvestatud, määruse eelnõud ja seletuskirja täiendatud.


	
	8. Määruse muudatuse kohaselt peavad Põllumajandus- ja Toiduameti ametnikud hakkama kalalaevatunnistusi arvutitesse laadima ja neid seejärel dokumendihaldussüsteemis vastuskirjadena registreerima. Palume esitada numbriline hinnang rahalisele kulule, mis kaasneks kutselise kalapüügi registrisse funktsionaalsuse loomisega, mille abil saaks kalalaevatunnistust väljastav ametnik edastada kalalaevatunnistuse kalalaeva andmete juurest
otse dokumendihaldussüsteemi (DHS). Näiteks võiks selleks olla nupp „Saada DHSi“, mis võimaldaks tunnistuse edastada DHSi ning teha seal sellega seotud edasised vajalikud toimingud.
	Seletuskirja täiendatud, lisatud toiminguetappide võrdlus praegu ja eelnõu kohaselt. 
Käesolevaks aastaks on arendusvajadused planeeritud ning soovi korral saab Põllumajandus- ja Toiduamet teha ettepanekud täiendavateks arendustöödeks 2027. a tööplaani. Põllumajandus- ja Toiduameti pakutud lahenduse hinnanguline töö maksumus sõltuvalt lahenduse tüübist jääks vahemikku 10 000 – 50 000 eurot (+km). 
Juba ilma vastava arenduseta võib eelnõus toodud muudatuse rakendumisel prognoosida PTA töökoormuse vähenemist.

